КОМИ РЕСПУБЛИКАСА ВЕСЬКӦДЛАН КОТЫРЛӦН

**ШУӦМ**

**Коми Республикаса сьӧмкуд да вот политикалӧн 2017 во вылӧ да 2018 да 2019 вояслӧн планӧвӧй кадколаст вылӧ медшӧр туйвизьяс йылысь**

Коми Республикаса Веськӧдлан котыр шуис:

1. Ошкыны Коми Республикаса сьӧмкуд да вот политикалӧн 2017 во вылӧ да 2018 да 2019 вояслӧн планӧвӧй кадколаст вылӧ медшӧр туйвизьяс (водзӧ – Медшӧр туйвизьяс) содтӧд серти.

2. Коми Республикаса сьӧм овмӧс министерстволы, Коми Республикаса олӧмӧ пӧртысь мукӧд власьт органлы, Коми Республикаса Юралысьӧн артмӧдӧм Коми Республикаса канму органъяслы, кутшӧмъяс кывкутӧны лӧсялана отрасльясын (веськӧдлан юкӧнъясын) удж координируйтӧмысь да сійӧс ладмӧдӧмысь, 2017 во вылӧ да 2018 да 2019 вояслӧн планӧвӧй кадколаст вылӧ Коми Республикаса республиканскӧй сьӧмкуд бала лӧсьӧдігӧн кутчысьны Медшӧр туйвизьясӧ.

3. Вӧзйыны Коми Республикаын меставывса асвеськӧдлан органъяслы локтан финансӧвӧй во вылӧ да планӧвӧй кадколаст вылӧ меставывса сьӧмкуд балаяс лӧсьӧдігӧн кутчысьны Медшӧр туйвизьясӧ.

4. Лыддьыны вынтӧмӧн:

1) “Коми Республикаса сьӧмкуд да вот политикалӧн 2015 во вылӧ да 2016 да 2017 вояслӧн планӧвӧй кадколаст вылӧ медшӧр туйвизьяс йылысь” Коми Республикаса Веськӧдлан котырлысь 2014 во моз тӧлысь 19 лунся 343 №-а шуӧм;

2) “Коми Республикаса сьӧмкуд да вот политикалӧн 2015 во вылӧ да 2016 да 2017 вояслӧн планӧвӧй кадколаст вылӧ медшӧр туйвизьяс йылысь” Коми Республикаса Веськӧдлан котырлӧн 2014 во моз тӧлысь 19 лунся 343 №-а шуӧмӧ вежсьӧмъяс пыртӧм йылысь” Коми Республикаса Веськӧдлан котырлысь 2015 во лӧддза-номъя тӧлысь 19 лунся 274 №-а шуӧм.

5. Тайӧ шуӧмсӧ олӧмӧ пӧртӧм бӧрся видзӧдны Коми Республикалӧн Веськӧдлан котырса Веськӧдлысьӧс вежысьлы, коді кывкутана могъяс юклӧм серти ладмӧдӧ Коми Республикаса олӧмӧ пӧртысь власьт органъяслысь уджсӧ Коми Республикаса финансӧвӧй, сьӧмкуд да вот канму политика лӧсьӧдан да збыльмӧдан юкӧнын.

6. Тайӧ шуӧмыс вынсялӧ сійӧс примитан лунсянь.

Коми Республикалӧн Веськӧдлан котырса

Веськӧдлысьӧс Медводдза вежысь Л. Максимова

Сыктывкар

2016 вося моз тӧлысь 31 лун

422 №

ОШКӦМА

Коми Республикаса Веськӧдлан котырлӧн

2016 во моз тӧлысь 31 лунся 422 №-а шуӧмӧн

(содтӧд)

Коми Республикаса сьӧмкуд да вот политикалӧн 2017 во вылӧ

да 2018 да 2019 вояслӧн планӧвӧй кадколаст вылӧ

**МЕДШӦР ТУЙВИЗЬЯС**

I. 2015 воысь да 2016 волӧн медводдза во джынйысь

Коми Республикаса сьӧмкуд да вот политикалӧн медшӧр кывкӧртӧдъяс

2015 воын да 2016 волӧн медводдза во джынйын Коми Республикаса Веськӧдлан котырлысь удж кывкӧрталігӧн колӧ пасйыны экономикаын тӧдчана вермӧмъяс, став социальнӧй кӧсйысьӧмсӧ збыльмӧдӧм, а сідзжӧ республикаӧс кыпӧдан-сӧвмӧдан уджтас збыльмӧдны заводитӧм.

2015 воын Коми Республикаса ӧтувтӧм сьӧмкудйӧ воӧм вотысь чӧжӧсыс лои 57,1 млрд. шайт, мый 2014 во серти 2,8 млрд. шайт вылӧ либӧ 5,2% вылӧ унджык. Отчётнӧй кадколастын вотысь чӧжӧс артмӧдан медшӧр ӧшмӧсъяс: НДФЛ (38,3%), организацияяслӧн чуктӧс вылӧ вот (28,7%), эмбур вылӧ вот (23,0%), акцизъяс (4,5%).

Вотысь чӧжӧс ёнджыкасӧ содіс отчётнӧй кадколастын эмбур вылӧ вотысь унджык сьӧм воӧм понда: тайӧ вотысь мынтысьӧмъяс содісны 3,6 млрд. шайт вылӧ, либӧ 38,3% вылӧ, сы лыдын организацияяслӧн эмбур вылӧ вот серти содӧмыс лои 3,5 млрд. шайт, либӧ 41,5% колян вося татшӧм жӧ кадколаст дорысь. Организацияяслӧн эмбур вылӧ вотысь воӧм сьӧмыс содіс ёнджыкасӧ гырысь инвестиция проект збыльмӧдысь организациясянь воӧм вотлӧн 3,4 млрд. шайт вылӧ (либӧ 2,1 пӧв) содӧм понда, мый содтіс республика серти вотысь воӧм сьӧмсӧ 95,8% вылӧ. Организацияяслӧн эмбур вылӧ вот ыдждаыс ёна содіс сы вӧсна, мый медшӧр средствояс пыртӧм бӧрын лои ыджыдджыкӧн эмбурлӧн шӧркодь вося доныс, а сідзжӧ содіс вот ставкаыс ӧтув вӧдитчан кӧрт туйяс серти, магистральнӧй трубопроводъяс серти, электропередача линияяс серти, а сідзжӧ индӧм объектъяслӧн колана технологическӧй юкӧнӧ пырысь сооружениеяс серти да вылынджык индӧм эмбур серти 2014 воын 0,7%-сянь 2015 воын 1,0%-ӧдз вот ставка содӧм понда.

2015 воын Россия Федерацияса ӧтувтӧм сьӧмкудйӧ воис 152,1 млрд. шайт мында Россияса ФНС-ӧн веськӧдлан чӧжӧс, мый 2014 во серти лоӧ 17,8% вылӧ либӧ 23,0 млрд. шайт вылӧ унджык. Коми Республикаса ӧтувтӧм сьӧмкудйӧ вуджӧдӧма 39,5%.

2015 воын экономикаӧ инвестиция ыдждаыс лои 175,1 млрд. шайт, мый орччӧдана донъясын 23,1% вылӧ этшаджык 2014 во серти. 2015 воын организацияяслӧн (ичӧт предпринимательство субъектъястӧг да неформальнӧй удж параметръястӧг) подув капиталӧ инвестицияяслӧн медшӧр ӧшмӧсӧн вӧлі ас сьӧм – 52% (2014 воын 45%) инвестицияяслӧн ӧтувъя ыдждаысь. Сьӧмкуд ассигнованиеяслӧн пайыс лои 5% 2014 вося 4% дорысь. Инвестиция уджлӧн неыджыд чинӧмыс йитчӧ некымын гырысь инвестиция проект помалӧмкӧд. 2016 вося тӧвшӧр - рака тӧлысьясын Коми Республикаса гырысь да шӧр организацияяслӧн подув капиталӧ инвестицияӧн сетӧма 47,59 млрд. шайт, либӧ 2015 во серти 159% (орччӧдана донъясын).

Збыльмӧдсьӧ Коми Республикаса Веськӧдлан котырлӧн 2018 воӧдз кадколаст вылӧ Коми Республикаса канму сьӧмӧн веськӧдлан окталунсӧ кыпӧдан уджтас, кутшӧмӧс вынсьӧдӧма Коми Республикаса Веськӧдлан котырлӧн 2014 во моз тӧлысь 14 лунся 290-р №-а тшӧктӧмӧн, кутшӧм могмӧдӧ ӧтйӧза сьӧм юкӧнын окталуна, кывкутана да тыдалана веськӧдлӧмсӧ, мый лоӧ колана условиеӧн, медым кыпӧдны олысьяслысь олан тшупӧдсӧ да ногтуйсӧ, зумыда сӧвмӧдны экономика, ӧнъяӧдны экономика да социальнӧй юкӧн, а сідзжӧ збыльмӧдны социальнӧй да экономика боксянь мукӧд стратегическӧй мог.

Сы могысь, медым кыпӧдны рӧскод серти кӧсйысьӧмъяслысь окталунсӧ, уджаліс Сьӧмкуд рӧскод ладмӧдан да сылысь окталун кыпӧдан юалӧмъяс серти комиссия, кутшӧмӧс лӧсьӧдӧма Коми Республикаса Веськӧдлан котырлӧн 2014 во вӧльгым тӧлысь 20 лунся 384-р №-а тшӧктӧмӧн (водзӧ – Комиссия).

Комиссиялӧн да сылӧн уджалан группалӧн уджалан бӧртасъясыс петкӧдчисны “2015 во вылӧ да 2016 да 2017 воясся планӧвӧй кадколаст вылӧ Коми Республикаса республиканскӧй сьӧмкуд йылысь” Коми Республикаса Оланпасӧ вежсьӧмъяс пыртӧм йылысь” Коми Республикаса оланпасъясын (2015 во йирым тӧлысь 29 лунся 70-РЗ №-а да 2015 во ӧшым тӧлысь 21 лунся 117 №-а). 2015 воын ладмӧдан мероприятиеяс отсӧгӧн Коми Республикаса республиканскӧй сьӧмкуд рӧскодсӧ чинтӧма 4,7 млрд. шайт вылӧ, мый отсаліс кутчысьны корӧмъясӧ, кутшӧмъясӧс урчитӧма Россия Федерацияса сьӧмкуд кодексӧн, сы лыдын дефицитлӧн медпозяна ыджда дорӧ, водзӧсӧн босьтан сьӧмлӧн да Коми Республикаса канму уджйӧзлӧн да сыӧн уджалӧм вылӧ рӧскодлӧн медпозяна ыджда дорӧ. Комиссияса уджалан группалӧн помшуӧм серти 2016 воын социальнӧй юкӧнса канму уджтасъяс кывкутӧмӧн збыльмӧдысьяслы колӧ вынсьӧдны Сьӧмкуд рӧскод ладмӧдӧм серти мероприятие планъяс.

Сы могысь, медым збыльмӧдны “Коми Республика мутасын вот перъян объектъяслӧн кадастрӧвӧй дон вылӧ мыджсьӧмӧн торъя йӧзлӧн эмбур вылӧ вот серти вот база урчитан пӧрадок ӧти кадпасӧ олӧмӧ пӧртны заводитӧм йылысь” Коми Республикаса Оланпас, “Коми Республика мутасын организацияяслӧн эмбур вылӧ вот йылысь” Коми Республикаса Оланпас да Россия Федерацияса вот кодекслысь положениеяс, 2015 восянь заводитӧмӧн вот перъян быд кадколаст вылӧ Россия Федерацияса вот кодекслӧн 3782 статья серти да 406 статьяса 2 пунктлӧн 2 пунктув серти урчитсьӧ вӧрзьӧдны позьтӧм эмбур объектъяс лыддьӧг, кутшӧмъяс серти вот перъян базаыс урчитсьӧ кыдзи кадастр дон.

Пыр ыджыдджык тӧдчанлун босьтӧ сьӧмкуд мыччӧдъяслӧн восьсалун да тыдаланлун. Сьӧм йылысь юӧръяс восьтанногъяс бурмӧдӧм могысь Коми Республикаса сьӧм овмӧс министерство нуӧдӧ граждана пӧвстын сьӧмкуд тематика серти юасьӧмъяс да гражданалы сьӧмкуд лӧсьӧдӧм серти проектъяслысь конкурс.

Сы могысь, медым меставывса тшупӧдын помшуӧмъяс примитӧмӧ олысьясӧс кыскӧмӧн да Коми Республикаын меставывса асвеськӧдлан органъяслӧн удж бӧрся ӧтйӧза контроль содтӧмӧн кыпӧдны сьӧмкуд рӧскодлысь окталунсӧ, Коми Республикаын кырымалӧма “Коми Республикаын “Войтырлӧн сьӧмкуд” проект йылысь” Коми Республикаса Юралысьлысь 2016 во ода-кора тӧлысь 13 лунся 66 №-а Индӧд, а сідзжӧ примитӧма “Коми Республикаын “Войтырлӧн сьӧмкуд” проект йылысь” Коми Республикаса Юралысьлысь 2016 во ода-кора тӧлысь 13 лунся 66 №-а Индӧд збыльмӧдан мераяс йылысь” Коми Республикаса Веськӧдлан котырлысь 2016 вося ода-кора тӧлысь 20 лунся 252 №-а шуӧм. Проектлӧн могъясӧ пырӧ войтырлысь проектъяс збыльмӧдӧм вылӧ сетан сьӧм ыджда йылысь олысьяслы юӧртӧм, объектъяс да на серти удж лыддьӧгъяс серти меставывса асвеськӧдлан органъяслысь вӧзйӧмъяс олысьяслы донъялӧм вылӧ сетӧм, мукӧд проект серти олысьяслысь вӧзйӧмъяс чукӧртӧм да найӧс водзвыв донъялӧм, гражданалӧн чукӧртчылӧмъяс вылын медтӧдчана проектъяс бӧрйӧм, кутшӧмъяс лӧсялӧны олан пунктъясса унджык олысьлӧн кӧсйӧмъяслы. Сы могысь, медым зумыда сӧвмӧдны Коми Республикаса экономика да могмӧдны сылысь социальнӧй зумыдлун сэк, кор лёк боксянь ёна тӧдчӧны ортсыса экономикаын да ортсыса политикаын артмӧм лоӧмторъясыс, водзӧ збыльмӧдсьӧ 2015 – 2017 воясын Коми Республикаса экономика зумыда сӧвмӧдӧм да социальнӧй зумыдлун могмӧдӧм серти медся тӧдчана мероприятиеяс план, кутшӧмӧс вынсьӧдӧма Коми Республикаса Веськӧдлан котырлӧн 2015 во урасьӧм тӧлысь 13 лунся 52-р №-а тшӧктӧдӧн.

2015 воын збыльмӧдӧма 2015 – 2017 воясын Коми Республикаса экономика зумыда сӧвмӧдӧм да социальнӧй зумыдлун могмӧдӧм серти медся тӧдчана мероприятиеяс планысь 16 мероприятие, сы лыдын:

вынсьӧдӧма помшуӧмъяс примитан пӧрадок Коми Республикаын инвестицияӧн вот кредит сетӧм йылысь “Коми Республикаын инвестиция удж йылысь” Коми Республикаса Оланпаслӧн 8 статьяса 1 юкӧнын индӧм подув серти;

примитӧма “Коми Республика мутасын вот перъян патентнӧй система пыртӧм да сыӧн вӧдитчӧм йылысь” Коми Республикаса Оланпасӧ вежсьӧмъяс пыртӧм йылысь” Коми Республикаса Оланпас, кутшӧмын урчитӧма пыртны Коми Республикаын содтӧд 16 предпринимательскӧй удж сикас, кор позьӧ вӧдитчыны вот перъян патентнӧй системаӧн, а сідзжӧ вежны асшӧр уджалысьӧн босьтны вермана вося чӧжӧс ыдждасӧ торъя предпринимательскӧй удж сикасъяс серти, кутшӧмъяс серти вӧдитчӧны вот перъян патентнӧй системаӧн;

примитӧма “Коми Республика мутасын вот перъян кокньӧдӧм системаӧн да вот перъян патентнӧй системаӧн вӧдитчигӧн асшӧр уджалысьяслы ноль прӧчент мындаын вот ставка урчитӧм йылысь” Коми Республикаса Оланпас. Вот преференцияяс йылысь юӧртісны “Ӧтуввез” система пыр, телевидение вылын, ӧтйӧза ӧтувъяс пыр да Коми Республикаса Веськӧдлан котыр бердын ичӧт да шӧр предпринимательство серти ладмӧдан сӧветӧ пырысьяс отсӧгӧн. Но медся ыджыд тӧдчанлун петкӧдчис сэк, кор тайӧ курссӧ пыртісны велӧдан уджтасъясӧ, кутшӧмъясӧс збыльмӧдӧ “Бизнес-инкубатор” РП” Коми Республикаса канму асшӧрлуна предприятие. Татшӧм ногӧн, 800 гӧгӧр велӧдчысь гражданалы торйӧн юӧртӧма преференцияяс йылысь;

примитӧма Коми Республикаса оланпасъяс, кутшӧмъясӧс веськӧдӧма социальнӧй отсӧг мераяс да канму социальнӧй гарантияяс сетан система бурмӧдӧм вылӧ нуждайтчан принципсӧ стӧчмӧдӧм пыр;

“Коми Республикаса олысьяслы социальнӧй отсӧг сетӧм йылысь” Коми Республикаса Оланпасӧ вежсьӧмъяс пыртӧм йылысь” Коми Республикаса Оланпасӧн вежӧма социальнӧй отсӧг мераяс сетанногсӧ реабилитируйтан средствоясӧн сэтшӧм йӧзӧс могмӧдӧм серти, кодъяс оз лоны вермытӧмъясӧн;

“Коми Республикаын челядя семьяяслы канму гарантияяс йылысь” Коми Республикаса Оланпасӧ вежсьӧмъяс пыртӧм йылысь” Коми Республикаса Оланпасӧн урчитӧма ӧтувъя нуждайтчан муртӧс – семьяӧс урчитӧм пӧрадокын судзсьытӧма олысьӧн шуӧм, а сідзжӧ челядь категорияяс ӧтувтӧм, кодъяс чужисны 2005 вося тӧвшӧр тӧлысь 1 лунӧдз да 2005 вося тӧвшӧр тӧлысь 1 лун бӧрын;

“Коми Республикаса олысьяслы социальнӧй отсӧг сетӧм йылысь” Коми Республикаса Оланпасӧ вежсьӧмъяс пыртӧм йылысь” Коми Республикаса Оланпасӧн зумыда урчитӧма став льготнӧй категория гражданалы олан жырйысь да коммунальнӧй услугаясысь мынтысьӧмысь сьӧма компенсация мындасӧ, кодъяс босьтӧны олан жырйысь да коммунальнӧй услугаясысь мынтысьӧм серти социальнӧй отсӧг мераяс Коми Республикаса республиканскӧй сьӧмкуд тшӧт весьтӧ.

Мунӧ Россия Федерацияса энергетика министерствокӧд удж сы серти, мый колӧ урчитны мупытшса озырлунъяс (мусир) перйӧм вылӧ вот серти льготнӧй условиеяс Коми Республикаын вот да таможня режимсӧ Ненецкӧй асшӧрлуна кытшлӧн да Ямало-Ненецкӧй асшӧрлуна кытшлӧн месторождениясса, кутшӧмъяс инавсьӧны войвыв широтаса 65 градусысь войвылынджык, режимъяскӧд ладмӧдӧм пыр.

Медым могмӧдны сьӧмкуд системалысь дыр кадся баланссӧ да зумыдлунсӧ, а сідзжӧ видзны Коми Республикаын социальнӧй да экономика боксянь зумыдлунсӧ, 2015 воын да 2016 волӧн медводдза во джынйын Коми Республикаса Веськӧдлан котыр збыльмӧдіс татшӧм мераяс:

сетсьӧ сьӧмӧн да эмбурӧн отсӧг социальнӧй туйвизя абу коммерческӧй организацияяслы “Олысьясӧс социальнӧя дорйӧм” Коми Республикаса канму уджтасса “Социальнӧй туйвизя абу коммерческӧй организацияяслы отсӧг сетӧм” уджтасувлӧн уджтасса мероприятиеяс серти, мый вынсьӧдӧма Коми Республикаса Веськӧдлан котырлӧн 2012 во кӧч тӧлысь 28 лунся 412 №-а шуӧмӧн, сы лыдын федеральнӧй сьӧмкудйысь субсидия тшӧт весьтӧ;

оланпастэчасӧн урчитӧм олысьяслы социальнӧй отсӧг мераяссӧ збыльмӧдӧма ас кадӧ да тырвыйӧ социальнӧй отсӧглысь адресносьтсӧ ӧттшӧтш кыпӧдӧмӧн;

збыльмӧдсьӧны Россия Федерацияса Федеральнӧй Собраниелы Россия Федерацияса Президентлӧн 2015 во ӧшым тӧлысь 3 лунся посланиелӧн медшӧр положениеяс;

пӧртсьӧ олӧмӧ Коми Республикаын торъя мога петкӧдласъяс збыльмӧдан мероприятиеяс план, кутшӧмъясӧс вынсьӧдӧма Россия Федерацияса Президентлӧн помшуӧмъясӧн, 2020 воӧдз кадколаст вылӧ, мый вынсьӧдӧма Коми Республикаса Юралысьлӧн 2012 во ӧшым тӧлысь 29 лунся 435-р №-а тшӧктӧмӧн;

инвестиция удж ышӧдӧм могысь да лӧсьыд бизнес-среда сӧвмӧдӧм могысь, проектъяс збыльмӧдан мытшӧдъяс бырӧдӧм могысь Коми Республикаса олӧмӧ пӧртысь власьт органъяс збыльмӧдӧны Дінмуын лӧсьыд инвестиция климат артмӧдӧм серти олӧмӧ пӧртысь власьт органъяслӧн удж стандартъяслысь корӧмъяссӧ, кутшӧмӧс лӧсьӧдӧма Стратегическӧй водзмӧстчӧмъяс агентствоӧн;

сы могысь, медым ӧтвылысь нуӧдны лӧсьыд инвестиция климат артмӧдан удж, ладмӧдсьӧ муниципальнӧй тшупӧдын инвестиция Стандартлӧн медшӧр позицияяссӧ пыртӧм серти Коми Республикаын муниципальнӧй юкӧнъяслысь удж;

збыльмӧдсьӧны канмуӧн выль веськӧдланногъяс – Коми Республикаса адреснӧй инвестиция уджтас, Коми Республикаса инвестиция фонд, а сідзжӧ “ӧти ӧшинь” принцип серти инвестиция проектъяс ӧтлаын збыльмӧдӧм;

тӧдчымӧн выльмӧдӧма Коми Республикаса нормативнӧй инӧда подувсӧ инвестиция удж серти, Коми Республикаын канму-аспом уджъёртасьӧм серти, сы лыдын лӧсялана юкӧнын Коми Республикаса нормативнӧй инӧда актъяссӧ лӧсьӧдӧма федеральнӧй оланпастэчас серти, кутшӧм вынсяліс 2016 вося тӧвшӧр тӧлысь 1 лунсянь;

2015 воын кырымалӧма туй стрӧитан юкӧнын концессионнӧй артмӧдчӧм;

инвестиция удж субъектъяслы, сы лыдын налы, кодъяс збыльмӧдӧны социальнӧй тӧдчанлуна инвестиция проектъяс, сетӧма канмусянь отсӧг 802,0 сюрс шайт ыджда вот кокньӧдъясӧн;

ичӧт да шӧр предпринимательство субъектъяслӧн кӧсйысьӧмъяс серти “Коми Республикаса гарантийнӧй фонд” восьса акционер котырлӧн ичӧт да шӧр предпринимательство субъектъяслы отсӧг сетан инфраструктураса организацияӧн сетӧма гарантияяс (поручительствояс);

кыскӧма федеральнӧй сьӧмкудйысь содтӧд сьӧм ичӧт да шӧр предпринимательство субъектъяслы, сы лыдын крестьяна (фермер) овмӧсъяслы, канмусянь отсӧг сетӧм вылӧ;

сетӧма канмусянь отсӧг ичӧт да шӧр предпринимательство субъектъяслы да организацияяслы, кодъяс артмӧдӧны ичӧт да шӧр предпринимательство субъектъяслы отсӧг сетан инфраструктура;

бурмӧдӧма ичӧт предпринимательство субъектъяслысь вот перъянногъяссӧ;

могмӧдӧма канмусянь отсӧгӧн инновация удж субъектъясӧс;

водзӧ сетӧны отсӧг научнӧй да инновация проектъяслы, сы лыдын Коми Республикаса том учёнӧйяслы, Наука да техника юкӧнын ичӧт формаа предприятиеяс сӧвмӧдӧмлы отсӧг сетан фондсянь, Россияса подув пуктан наука туялӧмъяслӧн фондсянь, Россияса гуманитарнӧй научнӧй фондсянь;

сы могысь, медым сӧвмӧдны лӧсьыд конкурентнӧй среда да чинтыны организацияяслысь овмӧс нуӧдігӧн мытшӧдъяссӧ, Коми Республикаса олӧмӧ пӧртысь власьт органъяс заводитісны пыртны Конкуренция сӧвмӧдан стандарт, кутшӧмӧс лӧсьӧдӧма Стратегическӧй водзмӧстчӧмъяс агентствоӧн;

сы могысь, медым ышӧдӧмӧн кыскыны медтӧдчана проектъяс збыльмӧдӧм вылӧ банкса капитал, кыпӧдны олысьяслы да организацияяслы кредитнӧй ресурсъяс босьтны позянлунсӧ, кырымалӧма уджъёртасьӧм йылысь артмӧдчӧмъяс “Россияса Сбербанк” ЙВАК-кӧд да “Газпромбанк” ВАК-кӧд;

2016 во да 2017 да 2018 воясся планӧвӧй кадколаст вылӧ Коми Республикаын муниципальнӧй юкӧнъясса сьӧмкудъяссӧ лӧсьӧдӧма да вынсьӧдӧма уджтасса принцип серти;

лӧсьӧдӧма да збыльмӧдсьӧ “Россия Федерациялысь безопасносьт могмӧдӧм могысь торъя экономическӧй мераясӧн вӧдитчӧм йылысь” Россия Федерацияса Президентлысь 2014 во моз тӧлысь 6 лунся 560 №-а Индӧд да “Россия Федерациялысь безопасносьт могмӧдӧм могысь торъя экономическӧй мераясӧн вӧдитчӧм йылысь” Россия Федерацияса Президентлысь 2014 во моз тӧлысь 6 лунся 560 №-а Индӧд збыльмӧдӧм кузя мераяс йылысь” Россия Федерацияса Президентлысь 2014 во моз тӧлысь 7 лунся 778 №-а шуӧм олӧмӧ пӧртӧм могысь мераяс да мероприятиеяс комплекс.

Коми Республикаса республиканскӧй сьӧмкудйысь сьӧм окталунӧн да бӧртасӧн видзӧмсӧ кыпӧдӧм могысь 2016 воын нуӧдсьӧ удж татшӧм нырвизьяс серти:

2016 во вылӧ да 2017 да 2018 воясся планӧвӧй кадколаст вылӧ Коми Республикаса республиканскӧй сьӧмкудсӧ лӧсьӧдӧма да вынсьӧдӧма уджтасса принцип серти;

Коми Республикаса канму уджтасъяс збыльмӧдӧм да налысь окталун донъялӧм йылысь вося отчётъяссӧ видлалӧма Коми Республикаса олӧмӧ пӧртысь власьт органъяс бердын ӧтйӧза сӧветъяс вылын да сетӧма канму уджтасъяс кывкутӧмӧн збыльмӧдысьясӧн Коми Республикаса видзӧдан-арталан палатаӧ парламентскӧй контроль вылӧ;

2015 воысь канму уджтасъяс донъялігӧн вӧдитчӧма республикаса канму уджтасъяслысь окталунсӧ выль донъяланногӧн, мый серти уджтасъяссӧ донъялӧны уна боксянь уджтасъяссӧ лӧсьӧдан ногтуй да збыльмӧдан окталун тӧд вылӧ босьтӧмӧн;

2015 воын Коми Республикаса канму уджтасъяс збыльмӧдӧм да налысь окталун донъялӧм йылысь ӧтвывтӧм вося доклад сетӧма Коми Республикаса Юралысьлысь могъяс недыр олӧмӧ пӧртысьӧн Коми Республикаса Каналан Сӧветӧ республиканскӧй сьӧмкуд збыльмӧдӧм йылысь вося отчёткӧд ӧттшӧтш;

сы могысь, медым бурмӧдны Коми Республикаса олӧмӧ пӧртысь власьт системаын органъяслысь тэчассӧ, примитӧма “Коми Республикаса олӧмӧ пӧртысь власьт системаын органъяс йылысь” Коми Республикаса Юралысьлысь 2015 во вӧльгым тӧлысь 3 лунся 115 №-а Индӧд;

могмӧдсьӧ, медым автомашина туйяс стрӧитӧм, дзоньталӧм да видзӧм вылӧ сьӧм ресурсъяссӧ вӧлі веськӧдӧма торъя мог вылӧ Коми Республикаса республиканскӧй сьӧмкудйысь сьӧм пайсӧ Коми Республикаса туй фондын чукӧртӧмӧн.

Та дырйи сьӧмкуд юкӧнын эмӧсь татшӧм тырмытӧмторъяс:

социальнӧй да экономика боксянь артмӧм окталуныс оз лӧсяв видзӧм сьӧм ыдждалы, вӧчан сьӧмкуд рӧскодлӧн окталуныс ичӧт;

Коми Республикаса республиканскӧй сьӧмкудйӧ да меставывса сьӧмкудъясӧ вуджӧдан сьӧм юкӧн серти республика мутасын чукӧртан да федеральнӧй сьӧмкудйӧ вуджӧдан вотысь чӧжӧс юкӧныс тӧдчымӧн кольӧ ыджыдӧн;

бергӧдӧм вылӧ эмӧсь лишнӧй мынтӧм вотъяс;

Россия Федерацияса сьӧмкуд системалӧн сьӧмкудъясӧ быть мынтысьӧмъясын организацияяслӧн кольӧ тӧдчана ыджыд уджйӧз;

муниципальнӧй эмбур объектъяс стрӧитӧм (выльмӧдӧм) вылӧ меставывса сьӧмкудъяслы Коми Республикаса республиканскӧй сьӧмкудйысь сетӧм субсидияясӧн вӧдитчан тшупӧдыс ичӧт;

Коми Республикалысь йӧзводзса медтӧдчана кӧсйысьӧмъяс збыльмӧдӧм вылӧ рӧскод содӧм понда кольӧ вежсьытӧг Коми Республикаса республиканскӧй сьӧмкудлӧн дефицитыс да содӧ Коми Республикалӧн да муниципальнӧй юкӧнъяслӧн уджйӧз серти кӧсйысьӧмъяслӧн мындаыс.

II. 2017 во вылӧ да 2018 да 2019 воясся планӧвӧй кадколаст вылӧ

Коми Республикаса сьӧмкуд да вот политикалӧн

медшӧр туйвизьяс

Сьӧмкуд да вот политика локтан куим вося кадколастӧ лоӧ веськӧдӧма:

1) Коми Республикаса сьӧмкуд системалысь зумыдлун да баланс могмӧдӧм вылӧ;

2) сьӧмкуд рӧскодлысь окталун кыпӧдӧмсӧ системаӧн могмӧдӧм вылӧ;

3) Коми Республикаса канму органъяслӧн уджлысь да Коми Республикаса сьӧмкуд процессъяслысь восьсалун могмӧдӧм вылӧ;

4) вот режимлысь зумыдлун да водзвыв висьтавны позянлун могмӧдӧм вылӧ;

5) вот да ӧктас чукӧртӧмсӧ кыпӧдӧм вылӧ;

6) республикаын делӧвӧй климат бурмӧдӧм, бизнес сӧвмӧдан лӧсьыд условиеяс артмӧдӧм, инвестицияяс кыскӧм вылӧ.

Коми Республикаса сьӧмкуд система балансируйтӧм да зумыдмӧдӧм могысь 2017 во вылӧ да планӧвӧй кадколаст вылӧ Коми Республикаса республиканскӧй сьӧмкуд проект лӧсьӧдігӧн эм коланлун чинтыны сьӧмкуд дефицит ыдждасӧ да канму уджйӧз тшупӧдсӧ. Коми Республикаса республиканскӧй сьӧмкудлысь чӧжӧссӧ содтӧм могысь колӧ кыскыны федеральнӧй сьӧмкудйысь кыдз позьӧ унджык субсидия сьӧмкуд рӧскод сьӧмӧн ӧтвылысь могмӧдӧм вылӧ Коми Республикаса республиканскӧй сьӧмкудлӧн финансӧвӧй позянлунъяс серти, республикалы водзмӧстчӧмӧн участвуйтны федеральнӧй уджтасъясын да босьтны отсӧг федеральнӧй сьӧмкудйысь.

Федеральнӧй субсидияяс босьтӧм дырйи медся тӧдчанаясӧн лоӧны субсидияяс, кӧні медыджыд пайӧн лоӧ федеральнӧй сьӧмкудйысь сетӧм сьӧм.

Коми Республикаса республиканскӧй сьӧмкудлысь ликвидносьт кыпӧдӧм могысь колӧ:

лӧсьӧдны 2017 во вылӧ да 2018 да 2019 воясся кадколастъяс вылӧ Коми Республикаса балансируйтӧм республиканскӧй сьӧмкуд, кутшӧм лӧсялӧ Коми Республикаса социальнӧй да экономика боксянь шӧркодь кадколаст вылӧ водзвыв урчитан петкӧдласъяслы;

лӧсьӧдны сьӧмкуд серти дыр кадколаст вылӧ прогноз, медым урчитны финансӧвӧй ресурсъяссӧ, кутшӧмъяс колӧны канму политикалысь могъяс дыр кадколаст чӧж збыльмӧдӧм вылӧ;

планируйтны сьӧмкуд рӧскодсӧ сідзи, медым мыйта позьӧ эз сод Коми Республикаса республиканскӧй сьӧмкудлӧн рӧскод, кутшӧмӧс абу могмӧдӧма зумыд чӧжӧса ӧшмӧсъясӧн дыр кадколаст вылӧ, Коми Республикаса рӧскод серти кӧсйысьӧмъяс да Россия Федерацияса Президентлысь 2012 во ода-кора тӧлысь 7 лунся индӧдъясысь могъяс быть збыльмӧдӧмӧн;

нуӧдны операцияяс Коми Республикаса республиканскӧй сьӧмкуд сьӧм учётӧ босьтан ӧтувъя тшӧтын сьӧм колясъясӧн веськӧдлӧм серти.

Коми Республикаса канму эмбурӧн веськӧдлӧмысь Коми Республикаса республиканскӧй сьӧмкудлысь чӧжӧс содтӧм могысь индӧма нуӧдны мероприятиеяс, кутшӧмъясӧс веськӧдӧма Коми Республикаса канму эмбурӧн вӧдитчӧмлысь окталун кыпӧдӧм вылӧ, сы лыдын урчитӧм пӧрадокын Коми Республикаса канму эмбур босьтӧм серти, кутшӧм лоӧ коланаысь унджык, кутшӧмӧн оз вӧдитчыны либӧ вӧдитчӧны оз колана могӧн, Коми Республикаса вӧдитчытӧм канму эмбур оборотӧ кыскӧм серти, а сідзжӧ Коми Республикаса учётӧ босьттӧм объектъяс, кутшӧмъясӧс аддзӧма инвентаризуйтӧм бӧрын, учётӧ босьтӧм серти.

Сы могысь, медым бурджыка веськӧдлыны акционер котыръяслӧн Коми Республикаса канму эмбурӧ пырысь акцияясӧн, индӧма кольны акцияяс серти дивидендъяс сетан (мынтан) тшупӧдсӧ 2016 воын урчитӧм тшупӧд вылын.

Водзвыв висьталан мероприятие план серти 2017 воын да планӧвӧй кадколастын водзӧ мунас Коми Республикаса канму эмбурсӧ асэмбуралӧм. Пасйӧм кадколастӧ асэмбуравны индӧм вӧрзьӧдны позьтӧм объектъяслӧн ӧтувъя лыдыс лоӧ 90 объектысь оз этшаджык.

Сы могысь, медым пӧртны олӧмӧ уджйӧзын зумыдлун петкӧдласъяссӧ, кутшӧмъяс оз петны федеральнӧй оланпастэчасӧн лэдзӧм медпозяна ыдждаысь, лӧсьӧдны Коми Республикаса канму уджйӧз ыдждасӧ да сылысь тэчассӧ Коми Республикаса сьӧмын позянлунъяс серти, колӧ:

тшупӧдъясӧн вештыны Россия Федерацияса субъектъяслӧн сьӧмкудъяслы сьӧмкуд кредитъяс отсӧгӧн кредита организацияяссянь босьтӧм кредитъясысь уджйӧз серти кӧсйысьӧмъяссӧ;

нуӧдны удж Коми Республикаса уджйӧз портфельлысь тэчассӧ вежӧм кузя, кутшӧмӧс веськӧдӧма дыр кадся водзӧсалӧм вылӧ, Коми Республикаса канму уджйӧз бырӧдӧм да сыӧн веськӧдлӧм серти ӧтувъя мынтӧмъяс ӧткодя юклӧм кузя, медым эз ло сьӧмкуд вылӧ «пикӧвӧй» нагрузка;

бӧрйыны финансӧвӧй рынокысь позяна ресурсъяс Коми Республикаса республиканскӧй сьӧмкудлы лӧсялана кадколаст да дон серти условиеясӧн.

2017 восянь индӧма сетны грантъяс Коми Республикаын кар кытшъясса да муниципальнӧй районъяса муниципальнӧй юкӧнъяслы, кодъяс содтісны меставывса сьӧмкудъяслысь чӧжӧс базасӧ. Сьӧмкуд рӧскодлысь окталун кыпӧдан системнӧй уджсӧ колӧ нуӧдны татшӧм мероприятиеяс збыльмӧдӧмӧн:

социальнӧй юкӧнын реформаяс водзӧ нуӧдӧм Коми Республикаса Веськӧдлан котырӧн вынсьӧдӧм мероприятие планъяс (“туй картаяс”) збыльмӧдӧм пыр, кутшӧмъясӧс веськӧдӧма социальнӧй юкӧнса отрасльясын услугаяслысь окталун да ногтуй кыпӧдӧм вылӧ да сьӧмкуд рӧскод ладмӧдӧм вылӧ;

сьӧмкуд вез ладмӧдӧм, сы лыдын канму учреждениеяссӧ, кутшӧмъяс оз сетны услугаяс, мыйясӧс веськӧдӧма Коми Республикаса олӧмӧ пӧртысь власьт органъяслысь уджмогъяссӧ збыльмӧдӧм вылӧ, мукӧд котыртан-инӧда формаа организацияясӧ вуджӧдӧм;

Коми Республикаса канму коланлун вылӧ вузӧс, уджъяс, услугаяс ньӧбан система бурмӧдӧм сьӧмкуд процесскӧд орӧдчывтӧг йитӧд кутан подув вылын канму коланлунсӧ планируйтӧм пыр, а сідзжӧ закупкаяссӧ ӧтиласянь вӧчӧм, медым окталунӧн вӧдитчыны сьӧмкуд средствоясӧн да ньӧбны зэв бур вузӧс;

канму коланлун збыльмӧдӧм вылӧ артмӧдчӧмъяс, контрактъяс, сёрнитчӧмъяс кырымалӧмкӧд йитчӧм процедурнӧй юалӧмъяс ас кадӧ олӧмӧ пӧртӧм;

контрактъяс збыльмӧдӧм да контрактса бӧртасъяс примитӧм серти, сы лыдын муниципальнӧй заказчикъяслысь, водзӧ мониторинг нуӧдӧм да на бӧрся контроль збыльмӧдӧм;

“уджтасса форматын” Коми Республикаса республиканскӧй сьӧмкуд планируйтан да збыльмӧдан нормативнӧй инӧда база бурмӧдӧм;

Коми Республикаса канму уджтасъяслӧн окталун серти аудит да мониторинг система сӧвмӧдӧм, кытчӧ пырӧ быд канму уджтас лӧсьӧдан ногтуйсӧ донъялӧм да сійӧс збыльмӧдан окталунсӧ донъялӧм;

канму уджтасъяслысь лыд да тэчасъяссӧ выльысь видлалӧм Коми Республикаса канму уджмогъяс збыльмӧдны коланлун серти;

канму уджтасъясса финансӧвӧй менеджментлысь бур ногтуйсӧ могмӧдӧм налысь ресурснӧй озырлунсӧ выльысь видлалӧм пыр, канму уджтасъяс сьӧмӧн могмӧдан ӧшмӧсъясӧ быд позяна ресурс пыртӧмӧн, сы лыдын вот кокньӧдъясӧн да ӧктасъясысь (взносъясысь, рӧскодысь) мездӧмӧн – сьӧмкудлӧн “дзебӧм” рӧскод отсӧгӧн;

Коми Республикаын кар кытшъясса (муниципальнӧй районъясса) муниципальнӧй юкӧнъясын меставывса сьӧмкудъяс лӧсьӧдӧм уджтаса-мога методӧн вӧдитчӧмӧн муниципальнӧй уджтасъяс подув вылын;

канму уджтасъяс подув вылын канму услугаяс сетӧм вылӧ сьӧмкуд ассигнованиеяс, канму задание серти да нормативнӧй рӧскод серти петкӧдласъяс, канму услугаясын коланлун серти мониторинглысь бӧртасъяс планируйтӧм;

канму услугаяс сетан юкӧнын конкуренция сӧвмӧдан условиеяс лӧсьӧдӧм;

сетан канму услугаяслӧн ногтуйӧн веськӧдлан система водзӧ сӧвмӧдӧм, мый серти колӧ лӧсьӧдны да вынсьӧдны Коми Республикаын юридическӧй кывкутысьяслы да торъя йӧзлы канму услугаяс сетан стандартъяс да донъявны, лӧсялӧ-ӧ сетан канму услугаяслӧн ногтуйыс урчитӧм корӧмъяслы;

Коми Республикаса олӧмӧ пӧртысь власьт органъясӧн да Коми Республикаса канму учреждениеясӧн канму услугаяс сетан административнӧй вӧчӧмъяссӧ ладмӧдӧм, электроннӧя найӧс сетан уджъяс водзӧ бурмӧдӧм;

кассӧвӧй дисциплина чорзьӧдӧм, сы лыдын сьӧмкудсӧ ӧти ногӧн збыльмӧдӧмсӧ могмӧдӧм да мунан финансӧвӧй вося воддза кварталъяс дорысь финансӧвӧй вося нёльӧд кварталын тӧдчана рӧскод вӧчӧмысь ӧлӧдӧм.

Сы могысь, медым содтыны Коми Республикаын сьӧмкуд процесслысь да канму органъяслӧн уджлысь восьсалун да тыдаланлун, колӧ збыльмӧдны татшӧм мероприятиеяс:

сьӧмкуд серти торъя помшуӧмъяс видлалӧмӧ да примитӧмӧ унджык гражданаӧс кыскӧм, татшӧм уджъяслӧн окталун да бӧртаслун бӧрся ӧтйӧза видзӧдӧм “Войтырлӧн сьӧмкуд” проект збыльмӧдӧм пыр, олысьяслысь финансӧвӧй тӧдӧмлунъяс кыпӧдан мероприятиеяс нуӧдӧм пыр, “Ӧтуввез” юӧртан-телекоммуникация везйын сьӧмкуд процесс збыльмӧдӧм йылысь юӧр восьсӧн йӧзӧдӧм пыр;

“Ӧтуввез” юӧртан-телекоммуникация везйын Коми Республикаса канму уджтасъяс кывкутӧмӧн збыльмӧдысьяслӧн официальнӧй сайтъясын Коми Республикаса канму уджтасъяс олӧмӧ пӧртӧм да налысь окталун донъялӧм йылысь вося отчётъяс йӧзӧдан, а сідзжӧ Коми Республикаса канму власьт органъяс бердын ӧтйӧза сӧветъяс вылын найӧс кывзан практика водзӧ нуӧдӧм;

“Гражданалы сьӧмкуд” юӧртан брошюраяс лӧсьӧдӧм да “Ӧтуввез” юӧртан-телекоммуникация везйын йӧзӧдӧм;

Коми Республикаса нормативнӧй инӧда актъяслысь ладмӧдан тӧдчӧмсӧ донъялан удж нуӧдӧм;

республикаса олысьяслӧн, асшӧр удж субъектъяслӧн инӧдъяс да интересъяс вылӧ тӧдчысь Коми Республикаса нормативнӧй инӧда акт бала ӧтйӧза видлалӧм;

Коми Республикаса Веськӧдлан котыр, Коми Республикаса профсоюзъяслӧн федерация да “Коми Республикаса промышленникъяслӧн да предпринимательяслӧн союз” дінмуса уджӧн могмӧдысьяслӧн ӧтув костын социальнӧй да экономика боксянь юалӧмъяс кузя дінмуса артмӧдчӧм серти социальнӧй да экономика боксянь сӧгласуйтӧм политика нуӧдӧм, мый отсалӧ могмӧдны республикаын социальнӧй зумыдлунсӧ;

сьӧмкуд мыччӧдъяслӧн восьсалун серти Коми Республикаын муниципальнӧй юкӧнъяс донъялӧм;

Коми Республикаса республиканскӧй сьӧмкуд чӧжӧсӧн медшӧр веськӧдлысьясӧн Коми Республикаса республиканскӧй сьӧмкудлӧн вотысь ӧтдор чӧжӧс серти уджйӧз чинтан мероприятиеяс нуӧдӧм.

Коми Республикаын кутасны водзӧ нуӧдны вот серти позянлунъяс видзан, зумыдмӧдан да сӧвмӧдан уджсӧ вот перъянногсӧ, вот база легализуйтӧмсӧ, сы лыдын “сайӧд” удждон легализуйтӧм, республикаса вот перъян позянлунъяс лӧсьӧдысь организацияяслы отсӧг сетӧмсӧ, экономикаын инвестиция процессъяслы отсӧг сетӧмсӧ, канму да муниципальнӧй эмбурӧн веськӧдлан окталун кыпӧдӧмсӧ бурмӧдӧмӧн.

2017 воын да планӧвӧй кадколастын Коми Республикаын лӧсьӧдасны канму-аспом уджъёртасьӧм серти проектъяс чукӧр, кутшӧмъяс лӧсялӧны федеральнӧй оланпастэчаслӧн корӧмъяслы. Найӧс збыльмӧдӧмыс сетас позянлун оз сӧмын чинтыны канму да муниципальнӧй услугаяс сетӧм вылӧ сьӧмкуд рӧскодсӧ, но и кыпӧдны республикаын инвестиция ыдждасӧ.

Водзӧ кутасны бурмӧдны вот перъян режимъяссӧ ичӧт да шӧр предпринимательство субъектъяслы да кыпӧдны предпринимательяслысь водзмӧстчӧмсӧ, сы лыдын Коми Республикаса оланпасъяслӧн, кутшӧмъяс урчитӧны налы вот серти оланпастэчассӧ, ӧнія кадлы лӧсяланлун бӧрся видзӧдӧмӧн. Кутасны выльысь видлавны экономическӧй удж сикасъяссӧ, кутшӧмъяс серти ичӧт да шӧр предпринимательство субъектъяс вермӧны вӧдитчыны льготнӧй вот перъян режимъясӧн, кадлы лӧсялана Экономическӧй удж сикасъяслысь ставроссияса классификатор тӧд вылӧ босьтӧмӧн да воддза воясысь тайӧ вот перъян режимъясӧн вӧдитчӧмсӧ видлалӧмӧн.

Инвестиция удж збыльмӧдӧм вылӧ да промышленнӧй предприятиеяслы вот перъян нагрузка чинтӧм вылӧ вот перъян бур условиеяс лӧсьӧдӧм могысь индӧма:

пыртны “Коми Республикаын вот кокньӧдъяс йылысь да вот кокньӧдъяс йылысь юалӧм серти ӧткымын оланпастэчас актӧ вежсьӧмъяс пыртӧм йылысь” Коми Республикаса Оланпасӧ вежсьӧмъяс, кутшӧмъяс серти паськӧдасны вот мынтысьяслысь – инвестиция удж субъектъяслысь категорияясӧ инвестиция проект збыльмӧдан мутас серти да торъя отрасльӧ сылӧн пырӧм серти;

водзӧ нуӧдны федеральнӧй тшупӧдын оланпас вӧзъян водзмӧстчӧмсӧ, мый йитчӧма мупытшса озырлунӧн вӧдитчысьяслы вот серти преференцияяс пыртӧмкӧд, кодъяслӧн мусир перъянінъясыс меститчӧны войвыв широтаса 65 градусысь войвылынджык.

Та дырйи 2017 восянь заводитӧмӧн индӧма пыртны вот кокньӧдъяс серти мониторинг система, кор сьӧмкуд окталунсӧ донъялӧны вот кокньӧдъяс сетӧм йылысь помшуӧм примитігӧн, урчитӧм корӧмъяс серти. Та кындзи, гражданалы вот преференцияяс урчитӧм йылысь юалӧмсӧ кутасны видлавны сӧмын нуждайтчан да адресносьт муртӧсъяс подув вылын.

Водзӧ кутасны нуӧдны мероприятиеяс, кутшӧмъясӧс веськӧдӧма эмбур вылӧ вот серти вот база зумыдмӧдӧм вылӧ:

вӧрзьӧдны позьтӧм эмбур лыддьӧг лӧсьӧдан уджсӧ бурмӧдӧм, кутшӧм серти эмбур вылӧ вот серти вот базаӧн лоӧ объектъяслӧн кадастрӧвӧй доныс;

“Россия Федерацияын донъялан удж йылысь” Федеральнӧй оланпас серти му участокъяс ас кадӧ да бура кадастр боксянь донъялӧм нуӧдӧм (2019 воын олан пунктъясса муяс да сад вӧдитан, град йӧр да дачнӧй ӧтувъяслӧн му участокъяс (видз-му овмӧсса муяс тэчасын му участокъяс кындзи).

Водзӧ мунас организацияясын удждон кузя уджйӧз вештӧм серти удж Удждон мынтӧмысь уджйӧз вештӧм серти да сьӧмкудйӧ пырттӧм фондъясӧ мынтысьӧмъяс серти республиканскӧй ведомствокостса комиссиялӧн удж дырйи.

2017 во вылӧ да планӧвӧй кадколаст вылӧ индӧма ӧткажитчыны вот кокньӧдъяс урчитӧмысь (сы лыдын вот перйӧмысь мездӧм, вот перъян объект вот перъян базаысь киритӧм), кутшӧмъяс веськыда чинтӧны Коми Республикаса республиканскӧй сьӧмкудлысь чӧжӧс юкӧнсӧ планируйтан кадколастын.